EGYEZMÉNY

az Elba védelmére létrehozott nemzetközi bizottságról

A NÉMETORSZÁGI SZÖVETSÉGI KÖZTÁRSASÁG, A CSEH ÉS SZLOVÁK SZÖVETSÉGI KÖZTÁRSASÁG ÉS AZ EURÓPAI GAZDASÁGI KÖZÖSSÉG (a továbbiakban: a szerződő felek),

TÖRŐDVE az Elba vizének tisztántartásával,

TÖREKEDVE ARRA, hogy megelőzzék további szennyeződését, és javítsák jelenlegi állapotát,

FELISMERVE, hogy a Balti-tenger Elba által való szennyezését tartósan csökkenteni kell,

MEGGYŐZŐDVE e feladat sürgető jellegéről,

AZZAL A SZÁNDÉKKAL, hogy növeljék a szerződő felek között e területen már meglévő együttműködést,

A KÖVETKEZŐKBEN ÁLLAPODTAK MEG:

1. cikk

(1) A szerződő felek az Elba és annak vízgyűjtő területei vizeinek védelmében együttműködnek az Elba védelmére létrehozott nemzetközi bizottság keretében (a továbbiakban: bizottság).

(2) Ennek során arra törekednek különösen, hogy:

a) lehetővé tegyék a hasznosítást, különösen a parti szűrésű vízből ivóvíz nyerését, illetve a víz és az üledék mezőgazdasági alkalmazást,

b) lehetőség szerint természetes ökoszisztémát, és egészséges faji sokféleséget alakítsanak ki,

c) a Balti-tengernek az Elba vízgyűjtő területéről származó szennyezését tartósan csökkentsék.

(3) E célok fokozatos megvalósítása érdekében a szerződő felek a bizottság keretében ütemtervvel rendelkező cselekvési programokat dolgoznak ki a mindenkori legfontosabb feladatok megoldása céljából. E programok többek között a tudomány állása szerint javaslatokat tesznek a kibocsátások csökkentése érdekében az intézkedések megtételére, valamint a diffúz forrásokból származó kibocsátások csökkentésére.

(4) Ezen egyezmény nem tartalmaz rendelkezéseket a halászati ipar és a hajózás kérdéseire vonatkozóan; azonban nem zárja ki a vizek ilyen jellegű tevékenységekből származó szennyezése kapcsán felmerülő kérdések megfontolását.

2. cikk

(1) A bizottság feladata különösen:

a) felmérés készítése a káros anyagokat kibocsátó jelentősebb pontforrásokról (szennyvízkibocsátási-kataszter), továbbá a diffúz forrásokból származó vízszennyezés felbecslése, valamint mindkettő frissítse,

b) javaslatok készítése a szennyvizek bevezetésére vonatkozó határértékekre,

c) meghatározott minőségi célok megállapítása, figyelemmel a vízhasználatra vonatkozó igényekre, a Balti-tenger védelmét szolgáló különleges feltételekre és a természetes életközösségekre,

d) közös intézkedési és vizsgálati programokra vonatkozó javaslatok tétele a vizek, az üledék és a szennyvizek minőségének felmérésére, csakúgy, mint a vízi és part menti életközösségek leírására, továbbá ezek végrehajtását összehangolja, valamint eredményüket dokumentálja és értékeli,

e) egységes módszer alkalmazása az Elba vízminőségének meghatározására

f) a települési vagy ipari pont- vagy diffúz forrásokból származó szennyező anyag-kibocsátások csökkentéséről szóló egyedi cselekvési programokra, valamint további intézkedésekre – beleértve az ütemtervre és a költségek becslésére - vonatkozó javaslatok készítése,

g) megelőző intézkedések tétele a balesetekből származó vízszennyezés elkerülése érdekében,

h) a vízgyűjtő területre egy egységes riasztó- és figyelmeztetőrendszerre vonatkozó javaslat készítése, amelyet a tapasztalatok alapján kell frissítenie,

i) az Elba vízgyűjtő területe hidrológiai viszonyainak leírása és a fő befolyásoló tényezők rögzítése (Elba-monográfia),

j) a vizekben található különböző biotóp elemek ökológiai jelentőségének rögzítése, csakúgy, mint a vízi és a part menti életközösségek körülményeinek javítására vonatkozó javaslatok készítése,

k) az esetlegesen országhatárokat átlépő hatásokkal rendelkező tervezett, vagy – egy küldöttségtől érkezett kérelem esetén – meglévő vízhasználati módok, vízi építmények és vízszabályozás megvitatása,

l) a tudományos kutatómunka, valamint különösen a technika állására vonatkozó információcsere területén való együttműködés elősegítése,

m) a szerződő felek számára az Elba és vízgyűjtő területének védelméről szóló szabályozás alapjainak előkészítése.

(2) A bizottság hatáskörrel rendelkezik továbbá azokban a kérdésekben, amelyeket a szerződő felek közös megegyezéssel átruháztak rá.

3. cikk

Ezen egyezményt egyrészről az Európai Gazdasági Közösséget létrehozó szerződés területi hatálya alá tartozó területeken, és az abban foglalt feltételek szerint, másrészt a Cseh és Szlovák Szövetségi Köztársaság területén kell alkalmazni.

4. cikk

A szerződő felek tájékoztatják a bizottságot a bizottság feladatainak ellátásához szükséges alapokról, valamint a megtett intézkedésekről és az ezek céljára felhasznált források összességéről. A bizottság a fejlesztésekre vonatkozóan javaslatokat nyújthat be a szerződő feleknek.

5. cikk

(1) A bizottság a szerződő felek küldöttségéből áll. Minden szerződő fél kinevez a küldöttségvezetővel és annak helyettesével együtt legfeljebb öt küldöttet, valamint azok helyetteseit.

(2) Minden küldöttség hívhat általa kiválasztott szekértőt bizonyos kérdések megvitatására.

6. cikk

(1) A bizottság elnökségét a szerződő felek küldöttségei felváltva töltik be. Az elnöki tisztség betöltésének szabályait a bizottság állapítja meg, és belefoglalja saját eljárási szabályzatába; az elnököt az elnökséget ellátó küldöttség nevezi ki tagjai közül. E küldöttség az elnöksége ideje alatt egy további küldöttet nevezhet ki.

(2) Az elnök a szabályok szerint nem képviselheti küldöttsége érdekeit a bizottság ülésén.

7. cikk

(1) A bizottság legalább évente egyszer rendes ülést tart az elnök meghívására, az elnök által meghatározott helyen.

(2) Az elnöknek bármely küldöttség kérésére rendkívüli ülést kell összehívnia.

(3) A bizottsági ülések között a küldöttségvezetők tanácskozást folytathatnak.

(4) Az elnök tesz javaslatot a napirendre. Minden küldöttség jogosult arra, hogy napirendre vetesse az általa tárgyalni kívánt kérdéseket. A sorrendet a bizottság többségi határozatával állapítják meg.

8. cikk

(1) Minden küldöttség egy szavazattal rendelkezik.

(2) Az ezen egyezmény keretében folytatott tárgyalásokat és határozathozatal, valamint ezen egyezmény végrehajtása során az Európai Gazdasági Közösség és a Németországi Szövetségi Köztársaság hatáskörük szerint jár el. Az Európai Gazdasági Közösség nem él szavazati jogával azokban az esetekben, amelyekben a Németországi Szövetségi Köztársaság illetékes; és ez ugyanígy érvényes ellenkező esetben is.

(3) A bizottság határozatait és javaslatait – amennyiben ezen egyezmény másképpen nem rendelkezik – egyhangúlag fogadja el; az eljárási szabályzatban meghatározott feltételek esetén kell írásbeli eljárást folytatni.

(4) A tartózkodás a szavazásban való részvételnek minősül, amennyiben minden küldöttség jelen van.

9. cikk

(1) A bizottság bizonyos feladatok végrehajtására munkacsoportokat hoz létre.

(2) A munkacsoportok a minden küldöttség által kinevezett küldöttekből vagy szakértőkből állnak.

(3) A bizottság állapítja meg minden munkacsoport feladatát és tagjainak számát, valamint kinevezi azok elnökét.

10. cikk

Az előkészítésre, végrehajtásra és munkájának segítésére a bizottság titkárságot hoz létre. A titkárság székhelye Magdeburg. A továbbiakról az eljárási szabályzat rendelkezik.

11. cikk

A bizottság bizonyos kérdések vizsgálatára különösen alkalmas személyek illetve szervek szolgálatait is igénybe veheti.

12. cikk

A bizottság határozatot hoz más, a vízvédelemmel foglalkozó nemzetközi, illetve nemzeti szervezetekkel való együttműködésről.

13. cikk

A bizottság a tevékenységéről a szerződő felek számára legalább kétévenként jelentést készít, illetve szükség szerint – különösen a vizsgálatok eredményéről és azok értékeléséről – további jelentéseket is készít.

14. cikk

(1) Minden tagállam maga viseli a bizottságban és a munkacsoportokban való részvételével járó költségeket, valamint a területén folytatott vizsgálatokét.

(2) Minden egyéb költség, amely a bizottság tevékenységéből – beleértve a titkárság költségeit is – adódik, a szerződő felek között a következő arányban oszlik meg:

Németországi Szövetségi Köztársaság: | 65,0 % |

Európai Gazdasági Közösség: | 2,5 |

Cseh és Szlovák Szövetségi Köztársaság | 32,5 % |

Összesen: | 100 % |

Bizonyos esetekben a bizottság más elosztást is meghatározhat.

15. cikk

A bizottság állapítja meg saját eljárási szabályzatát.

16. cikk

(1) Ezen egyezmény nem érinti a már létező egyezményeket és szerződéseket.

(2) A bizottság megvizsgálja, hogy az (1) bekezdésben meghatározott egyezményeket és szerződéseket tartalmuk miatt, vagy más okok miatt milyen mértékben célszerű módosítani, kiegészíteni, illetve hatályon kívül helyezni; a módosításra vagy a hatályon kívül helyezésre, illetve új egyezmények vagy szerződések megkötésére javaslatokat készít.

17. cikk

A bizottság munkanyelve német és cseh.

18. cikk

Az egyezmény azon a napon lép hatályba, amelyen az egyezmény aláíró felei értesítik a Németországi Szövetségi Köztársaságot mint letéteményest, hogy az egyezmény hatálybalépéséhez nemzeti joguk szerint szükséges minden előzetes intézkedést megtettek.

Az egyezmény határozatlan időre jön létre. Az egyezményt ötéves határidővel lehet felmondani. Az egyezményt a letéteményeshez intézett írásbeli értesítés útján lehet felmondani, a letéteményes értesíti a felmondásról a többi szerződő felet. A felmondásról szóló értesítés a letéteményeshez való érkezése napján lép hatályba.

19. cikk

Ezen egyezményt, amelynek eredeti példánya német és cseh nyelven készült, és amely szövegek mindegyike egyaránt hiteles, a Németországi Szövetségi Köztársaság kormányának levéltárában helyezik letétbe, amely a szerződő felek mindegyike részére eljuttat egy-egy hitelesített másolatot.

Kelt Magdeburgban,

az ezerkilencszázkilencvenedik év október havának nyolcadik napján.

A Németországi Szövetségi Köztársaság kormánya részéről

Az Európai Gazdasági Közösség részéről

A Cseh és Szlovák Szövetségi Köztársaság kormánya részéről

--------------------------------------------------